Wen: Mzansi Ballet se 'Queen' in Pretoria | Maroela Media
Die Mzansi-balletgeselskap betree weer eersdaags die verhoog, dié keer in Pretoria, met die produksie The Queen Show wat vroeër vanjaar in Johannesburg te sien was.
Die musiek van die rockgroep Queen word gebruik in dié produksie, die eerste professionele balletopvoering in Gauteng sedert die begin van die inperkingstyd in Maart.
Angela Revie (vroeër Malan) en haar man, Michael Revie, is in dié produksie te sien en is ook verantwoordelik vir die choreografie. Michael was voorheen verbonde aan geselskappe in Zürich en Birmingham.
Die 18-jarige balletdanser Joshua Williams sluit aan by die rolverdeling van The Queen Show. Williams het op 13-jarige ouderdom die Suid-Afrikaanse Internasionale Balletkompetisie gewen en die prys het 'n volledige beurs vir studie aan die Zürich-dansakademie ingesluit.
Sodra The Queen Show tot 'n einde kom, is hy weer op pad na Duitsland waar hy hom by die Stephen Delattre-geselskap in Mainz gaan aansluit.
"Ek het onverwags deel geword van hierdie ongelooflike Suid-Afrikaanse produksie en ek is baie opgewonde daaroor," vertel Williams aan Maroela Media.
Williams sê sy passie vir dans het reeds op jong ouderdom ontwikkel en is hy op die ouderdom van nege deur die bekroonde danser Julia Dickson ontdek. Hy het begin met hiphop en kontemporêre dans, maar die balletgogga het behoorlik gebyt toe hy op 11-jarige ouderdom, op aanbeveling van sy dansonderwyseres, begin het met balletklasse om hom fisiek sterker te maak.
Joshua Williams. (Foto: Facebook)
"The Queen Show is beslis 'n produksie wat deur die hele gesin geniet kan word. Daar is verskillende style van dans wat gemeng word en ons dans op die maat van die musiek van Queen. Die dansers is almal vol entoesiasme en kan nie wag om ná maande lange stilte weer op die verhoog te wees nie," sê hy.
Die Kaapse dansers Aviwe November en Sikhumbuzo Hlahleni asook Alison Lee Sischy, Paige McElliot, Veronica Louw en Lize Mentz is ook deel van die produksie. David Hutt, wêreldwyd bekend as mode-ontwerper en stilis, is verantwoordelik vir die kostuumontwerp.
The Queen Show is van Donderdag 3 Desember tot Sondag 6 Desember by Monte de Dios in Pretoria te sien. Kaartjies is beskikbaar by Tixsa. Die Monte Dome is 'n eerste in sy soort in Gauteng en bied 'n teaterervaring onder die sterre. Verversings sal te koop wees. Alle Covid-19-protokol word streng toegepas tydens die vertoning.
Wen: Twee gelukkige lesers kan elkeen 'n dubbelkaartjie wen na The Queen Show by Monte de Dios in Pretoria. Die kaartjies is vir die aanbieding op 3 Desember om 18:00. Die kompetisie sluit Sondag 29 November.
Slegs twee wenners word aangewys wat elkeen 'n dubbelkaartjie ontvang.
Maroela Media is nie verantwoordelik vir reis- of verblyfreëlings nie.
Die prys bestaan uit een dubbelkaartjie vir The Queen Show by Monte de Dios in Pretoria op 3 Desember om 18:00.
Indien die wenner nie die betrokke vertoning kan bywoon nie, verbeur daardie persoon die dubbelkaartjie.